Landmannstorget (Skien)

**Landmannstorget** er en plass med park i Skien sentrum. Etter å ha vært bussterminal siden 1920-årene ble torget i 2016–2020 bygget om til park med kollektivholdeplasser i gatene langs plassen. På plassen finnes kunstverket «Vann og stein» og en bygning med servering og venterom.

## Historikk
Fra gammelt av var Landmannstorget et torg der bønder (*landmann* er en eldre betegnelse på en bonde) solgte matvarer de hadde fremstilt på gårdene sine. Skien hadde og har to torg: på Handelstorget et par kvartaler unna frembød handelsfolk andre salgsvarer enn det man fant på Landmannstorget.

I årenes løp ble Landmannstorget holdeplass for rutebiler og busser.

## Beliggenhet og bebyggelse ved plassen

Torget er avgrenset av Hesselbergs gate og fylkeshuset for Telemark i nord, Kongens gate og mindre bygninger mot høyden der Brekkeparken ligger i øst, Skistredet og den syv etasjer høye blokken Torggata 10 i sør og Torggata med murgårder fra slutten av 1800-tallet i vest. 

## Utforming

Landmannstorget ble bygget om fra en slitt bussterminal til park og kollektivknutepunkt i årene fra 2016 til åpning i 2020, ledet av Dronninga landskap. Trær på fortauene danner ytre ramme for parken, mens busker og stauder er plantet rundt den runde plassen i midten, som har en fontene. Mye det øvrige arealet er plener. Et rødt marktegldekke på fortauer og gangstier i parken gir et enhetlig uttrykk. Overvann renner i egne renner til en fordrøyningsdam ved plassens lavest punkt i det sørvestlige hjørnet. 

Plassen er et viktig kollektivknutepunkt, med holdeplass for lokalbusser, ekspressbusser og taxi. Fortauene i Kongens gate er brede og har holdeplasser for bybussene. Et sykkelhotell med mekkemulighet ligger vest på plassen. 

Kunstverket «vann og stein» av Siv Bugge Vatne er en del av plassen og det er lagt opp til at man kan leke med vannet i fontener og renner. En brynestein fra Eidsborg henspiller på starten på Telemarkskanalen. Bygningen som sto på plassen før 2020 ble bygget om til bakeri, uteservering og venterom.

 
File:Landmannstorget sett mot Torggata og sydvest.jpg|Landmannstorget sett mot Torggata og sydvest
File:Landmannstorget med serveringspaviljongen.jpg|Serveringspaviljongen
File:Landmannstorget sett mot fylkeshuset og kirken.jpg|Plassen sett mot fylkeshuset og Skien kirke
File:Landmannstorget sett mot krysset Skistredet Kongens gate.jpg|Plassen sett mot krysset Skistredet og Kongens gate
File:Landmannstorget sett fra krysset Torggata Hesselbergs gate.jpg|Plassen sett fra krysset Torggata og Hesselbergs gate
 
 
## Historien før 2020

Plassen og Skistredet var trolig grense for byen i middelalderen. På 1600-tallet lå byens første kirkegård i nordøstre del av dagens plass. I forbindelse med ombyggingen av plassen i 2020 ble det gjort arkeologiske utgravninger av kirkegården. Gasskompaniet, stiftet i 1864, bygget gassverk der plassen ligger og det lå der til 1914. Landmannstorget ble opparbeidet i 1911. Landsutstillingen i Skien i 1891 ble holdt rett nord for torvet, med bro fra Festiviteten til nabobygningen i øst. 

Fra 1920 var det holdeplass for rutebusser på plassen og de fikk fast stasjon fra 1924.

I 1925 ble torghandelen flyttet fra Handelstorget til Landmannstorget, men det kom mange klager på den nye plasseringen og torghandelen ble flyttet tilbake. Landmannstorget ble dominert av holdeplasser for rutebiler.

  
File:Skien - no-nb digifoto 20160719 00019 NB MIT FNR 18752.jpg|Landmannstorget, 1959. Foto: Jac Brun. Eie: Nasjonalbiblipoteket
File:Landmannstorvet, Skien, 2013.jpg|Landmannstorget, 2013.
 

Det sto noen få trær sydvest og nordøst på plassen før ombyggingen i 2020.

## Referanser


## Eksterne lenker
*  
*''Landmannstorget''. Dronninga Landskap, hjemmeside. Besøkt 4. juni 2024.